## Un estudi de la Fundació Fisabio i la Universitat Complutense de Madrid associa per primera vegada el paràsit anisakis amb el càncer de còlon

*** El treball s’ha dut a terme amb 92 pacients amb càncer de còlon diagnosticats a l’Hospital Arnau de Vilanova de València
* S’ha publicat en la revista *Parasitology Research* i obri la possibilitat d’explorar nous mecanismes per a previndre la malaltia**

Un estudi liderat per la Fundació per al Foment de la Investigació Sanitària i Biomèdica de la Comunitat Valenciana (Fisabio) de la Conselleria de Sanitat i la Universitat Complutense de Madrid (UCM), dut a terme amb pacients de l’Hospital Arnau de Vilanova de València, assenyala que les persones amb càncer de còlon tenen nivells més alts d’anticossos contra el paràsit anisakis, el qual es pot trobar en el peix.

“Això vol dir que estos pacients han entrat en contacte amb les larves d’este paràsit en grau més elevat que la resta de la població, la qual cosa suggerix una associació entre anisakis i el càncer de còlon”, assenyala la professora Carmen Cuéllar, investigadora del Departament de Microbiologia i Parasitologia de la UCM.

La inflamació crònica com a resultat d’una infecció persistent pot provocar danys en l’ADN, més expressió d’oncogens, disminució de l’apoptosi (procés de mort cel·lular) i immunosupressió. Estes són algunes de les raons de la inducció del càncer. Per este motiu es va plantejar la hipòtesi d’una relació entre l’anisakis i el càncer, perquè les respostes cel·lulars als productes alliberats per les larves d’anisakis podrien provocar inflamació i dany a l’ADN.

“Fa més de tres dècades, fins i tot ja es postulava que l’anisakis poguera estar relacionat amb el càncer gàstric, comprovant el potencial tumorigen dels productes alliberats per les larves, però fins ara no hi havia evidències que suggeriren una relació entre este paràsit del peix i el càncer de còlon”, explica la doctora Cuéllar.

**Metodologia**

Per a dur a terme l’estudi, publicat en [*Parasitology Research*](https://pubmed.ncbi.nlm.nih.gov/38662084/), es va reclutar 92 pacients amb càncer de còlon diagnosticats a l’Hospital Arnau de Vilanova de València i es va incloure 60 persones sanes sense càncer (grup control). En primer lloc, es va procedir a l’examen de les cèl·lules de la sang (anàlisi dels limfòcits T, cèl·lules que ajuden a protegir el cos d’infeccions i a combatre el càncer, i avaluació de l’apoptosi) en el laboratori d’Hematologia de l’Hospital Arnau de Vilanova.

Després, en el laboratori del Departament de Microbiologia i Parasitologia de la UCM es va preparar l’antigen de larves d’anisakis extretes d’abadegets i es va realitzar la determinació d’anticossos específics en el sèrum de persones amb càncer de còlon i en el del grup de control sa.

“En el nostre grup ja havíem descrit correlacions entre alguns paràsits i el càncer de còlon; fins i tot en les fases primerenques i premalignes. Este estudi revela la possibilitat d’identificar persones amb més susceptibilitat a la malaltia i el potencial de generar nous mecanismes per a previndre-la”, explica el doctor Antonio Llombart Cussac, responsable del grup d’Oncologia Clínica i Molecular de Fisabio a l’Hospital Arnau de Vilanova.

**Sobre el paràsit anisakis**

Anisakis és un nematode, un tipus de cuc que parasita l’estómac dels mamífers marins. Els ous produïts per les femelles es desenrotllen en l’aigua. Alguns crustacis marins ingerixen estes larves i, després d’això, els peixos que es mengen estos crustacis queden infectats.

Els humans poden actuar com a hostes accidentals en consumir peix cru o poc cuinat. Este paràsit de transmissió alimentària causa greus problemes de salut pública en tot el món. Els paràsits localitzats en la mucosa gàstrica o intestinal poden causar afectació gastrointestinal. A més, anisakis també pot provocar reaccions com ara urticària, angioedema, asma i anafilaxi.

“Els limfòcits T analitzats en este treball són part de la immunitat innata i, per tant, un reflex de la resposta immune dels pacients. Una disminució d’estos limfòcits, com es descriu en l’article, posa de manifest no només la relació entre anisakis i càncer de còlon, sinó també la disminució de la resposta immune d’estos pacients oncològics enfront d’este agent tumorigen”, explica la doctora Francisca López Chuliá, responsable del grup d’investigació en Hematologia i Hemoteràpia de Fisabio - Hospital Arnau de Vilanova - Lliria de València.

Fecha: 05/08/2024